Her har man virkelig muligheter å gjøre et kupp. En klassiker fra Kristiansand mekaniske verksted. kmv 27 type lowrider. Den er ferdig bløtlagt, og klar for vask og polering. Selges fortrinnsvis hel, som den er, men om man ønsker å kjøpe deler er dette mulig. da er det etter selvplukkmetoden og prisen er fem kroner kontant, pluss eksklusiv rett til å legge ut bilder fra demonteringen på youtube. Prisen er satt som et utgangspunkt, satt ned nå til halv pris av tidligere. kan diskuteres både oppover og nedover om man ønsker det. Hadde egentlig satt som et minimum at jeg kunne få kjøpe en pakke popcorn og en cola vi kunne kosa oss med sammen med bryggegeneralene når jeg tar en trist avskjed med båten ved henting. men om dere medbringer dette, eller bare en kaffi og noen småkaker, kan vi se om vi kan få til en avtale her. Klart at om der skulle være en som byr to cola, eller kaffi for den slags skyld, vil det bli vurdert, selv om jeg her åpner for at ikke bare de bemidlede skal få inngang til båtlivets gleder og sorger, men også de som ikke har uutømmelige kilder.. Bytteforslag vil også bli vurdert, like mot like sum, eller mellomlegg begge veier aktuellt. Helst ikke båt da jeg faktisk begynner å lure på om dette er noe for meg. Men til de som tenkte at dette kan være en gyllen mulighet å bli kvitt ei humørsyk rederinne i bytte, glem det! Får være grenser for optimisme. Av skade blir man ikke klok. Man blir skadet. Prisen er forøvrig basert på en hentepris, som den ligger. Den må fjernes fra båsen snart da det erfaringsmessig faktisk er grunn til å tro at den kan finne på å prøve og stikke av derfra etter eget forgodtbefinnende med det første. Syns den kan være litt uredgjørlig på det punktet, og tar forbehold om det fremover. Om man ønsker å besiktige den bør man kanskje medbringe froskemannsutstyr eventuellt undervannsdrone? Den var tilkoblet landstrøm da den konverterte, men jeg har ikke vært ombord og sjekket om lysene virker. kanskje ikke? samme med eventuelle artikler som toalettkvern, dieselvarmer etc. Der var forresten en lensepumpe ombord, biltemamodell, visstnok med nivåvakt? med 12volt som utgangspunkt, men der var også trafo slik at den kunne kjøres på 230v. snedig innretning! Kvittering til denne skal finnes ombord, slik at om det i fremtiden skulle oppstå problemer, med denne og man finner denne kvitteringen, kan man sikkert kreve ny på garantien. dette er på egen risiko, jeg har et ambivalent forhold til både billig tema og lenseproblematikk nå, så for psyken sin del overlater jeg dette lett til noen andre optimister. Den selges uten innenbordsmotor, men der lå/ligger en liten påhengsmotor inni av merket suzuki 8 hk da den tok siste turen ned et par meter. Om denne virker, følger den ikke med, men om den har tatt skade kan den eventuellt følge med, uten garanti og reklamasjonsrett. mot et tillegg i pris på en femmer eller to, pluss ekstra for bensintank, da til markedspris. kanskje er der bensin på tanken til denne også ettersom den ikke er observert flytende i nærområdet ligger den nok i oppevaringsrommet den lå i da båten ble fortøyd. Kanskje for engangs skyld ville det være et pluss om man her hadde glemt å åpne luftingen også. Ekspertene mente forøvrig at båten kunne være noe undermotorisert og vanskelig å få i plan med denne, så en større motor bør vurderes uansett. Dog er det observert mange slike svære, og godt motoriserte halvplanere som for det meste kjører i dorgefart, fordi de har så fryktelig god tid? eller å drøye drivstoffet, eller ferien? Her slipper man å bortforklare i lange baner hvorfor man ikke guffer på litt. kanskje er det også faktisk pilkefart man snakker om her, slik at man får rikelig tid å sett seg om å fisket når man likevel er på tur. Forhold som gjelder båten forøvrig, det er uten garanti, eller reklamasjonsrett. Eller egentlig, en liten garanti kan jeg gi. den er nok kanskje i dårligere stand enn de mest optimistiske vil tenke, det garanterer jeg. Men dette finner de nok ut av etter hvert. forøvrig, Dette er sikkert likt for de fleste båter. man må nok også her som i de fleste båtkjøp kalkulere med å gange kjøpesummen opp adskillige prosenter før båten er virksom og klar for påsketur. eller kanskje mer realistisk med sommertur i dette tilfellet? en eller annen sommer. De er jo så korte og hektiske her på vestlandet uansett, så om man må utsette den til kanskje neste år, bør vel det også være innafor. Om noen ønsker å ta den opp for å besiktige undervannsskroget, eller sagt på en annen måte, alt annet enn takluka, Er dette fullt mulig for deres egen regning og risiko, med en trygg jobb analyse godkjent av meg på forhånd. Optimister som bare vil bistå med prosjekt heving er også velkommen å ta kontakt. de skal slippe å kjøpe båten om de ikke vil ha den. Det var sagt av en Bryggegeneral at eksosen er rikelig dimensjonert her. sannsynligvis minst både 4 og 5 tommer, og i skikkelig rustfri kvalitet, denne sees på ene bildet hensiktsmessig plassert på babord side under badeplattform. Men det bør visst benyttes fastmontert svanehals eller noe slikt på slangene? Særlig om motor taes ut eller kobles fra. Dette vil nok bli forklart bedre av de ekspertene ved besiktigelse eller henting. Det mangler ikke på ekspertise og gode råd om hva som skulle vært gjort. jeg velger å ikke forstå eller forsøke å sette meg inn i hva det menes her. Fortøyningene skulle visst være rikelig dimensjonert, men jeg presiserer at selv om de følger med/henger fast, er det ikke rykkdempere montert på dem. Dette kan skape utfordring om bryggeanlegg krever slikt, og må regnes inn som en ekstrakostnad. Skulle det være spørsmål, så send gjerne en melding, eller sms, eller ring meg, eller en venn/uvenn. Bilder av innredningsdetaljer og fra alle mulige vinkler nå er det vanskelig for meg å ta. min huawei p9 har ikke de kvaliteter som skal til for slikt. og ja, jeg har prøvd å ta slike bilder tidligere med vekslende hell. et bilde sier mer enn tusen ord sies det, vel, jeg sa sikkert tusen ord før jeg tok bildene som er her av båten. Nå er det ikke lov å skrive noe støtende her, og siden det nok ville være tilfellet om man skulle referere, gjør jeg ikke det. det ligger to bilder til her: finnkode 165377850 En av båtens tidligere stolte eiere, eller for alt jeg vet, kan han jo være stolt ennå selv om han ikke er eier lenger? kanskje nettopp derfor.. I alle fall, han kontaktet meg. Selvsagt hadde han fått med seg at båten nå var lagt ut for salg. Tror faktisk det bare er på sunnmøre det ikke har stått om den i avisene så langt her til lands? Det er jo på en måte forståelig. 38 kroner for en sunnmøring ... Men han hadde i alle fall masse spennende historie om båten og opplevelser de hadde hatt med den. Denne kontakten vil selvsagt følge båten til den som kjøper den. Blant annet god og nyttig info om hvordan den var behandlet med antipest under, ja, da er det nok det som var under den gangen. eller tenkt å være det da. Også mye hemmelig info om motor, gir og propell. masse snadder! Og om noen ennå skulle tvile, med mercruiser 180hk på full guffe gikk den 24knop i overflatestilling, og halvplanet altså. se bare på siste bildet! Dette er også fra tidligere eiers arkiv, og gjengitt uten tillatelse. Til de som måtte tvile. dette var en helt sann, og dønn seriøs annonse :-) Båten er nå hevet, og kommet til overflaten til sin stolte eier. Annonsen får likevel stå enn så lenge, den har visst fenget litt, der er visst noen få som ikke har sett den ennå så på oppfordring står den litt til. Så tenker undertegnede at det kan være en slags vekker for de som vurderer båt. har du egentlig vurdert nok? tenk så mye lettere det er med campingvogn. eller for ikke å snakke om, campingbil? Vil man få like gode historier da? fra en punktering på Strynefjellet for eksempel, eller å ikke snakke om å kjøre tom for diesel på Haukeli i snøstorm? Følg med, kanskje kommer det en fortsettelse fra Cato som gjør ting han ikke kan, eller bør, eller begge deler.. Takk for meg så langt.